Na temelju članka 18. Odluke o javnim priznanjima Grada Zaprešića (Glasnik Zagrebačke županije br. 18/96, 19/96, Službene novine Grada Zaprešića br. 12/02 i 06/09) Odbor za dodjelu javnih priznanja raspisuje

**POZIVNI NATJEČAJ**

**za dostavu prijedloga za dodjelu javnih priznanja Grada Zaprešića za 2025. godinu**

**I.**

Ovim pozivnim natječajem definiraju se, način i rokovi za podnošenje prijedloga te uvjeti za dodjelu javnih priznanja Grada Zaprešića u 2025.godini ***u nadležnosti Gradskog vijeća***, i to:

* **Proglašenje počasnim građaninom Grada Zaprešića**

Počasnim građaninom Grada Zaprešića može se proglasiti osoba posebno zaslužna za promicanje vrijednosti demokratskog društva, položaja i ugleda grada Zaprešića, njegovih odnosa s drugim gradovima u zemlji i inozemstvu, te za razvoj grada Zaprešića ili pojedinih njegovih djelatnosti.

Počasnim građaninom Grada Zaprešića može se proglasiti i državnik ili državnik druge države, član međunarodne organizacije, odnosno organizacije druge države ili njihovih tijela posebno zaslužan za Grad Zaprešić i Županiju, ili Republiku Hrvatsku, u promicanju njenog suvereniteta, samostalnosti i samobitnosti na opće prihvaćenim načelima suvremenog svijeta.

* **Nagrada Grada Zaprešića za životno djelo**

Nagrada Grada Zaprešića za životno djelo dodjeljuje se građanima Grada koji na bilo koji način pridonose njegovoj promidžbi i u širim državnim i inozemnim okvirima, te drugim osobama koje rade na području grada za najviše zasluge u promicanju znanosti, gospodarstva, prosvjete, kulture, umjetnosti, športa, zdravstva, socijalne skrbi i svih drugih područja društvenog života Grada Zaprešića, u pravilu pri kraju profesionalnog obavljanja pojedine djelatnosti.

* **Nagrada Grada Zaprešića, godišnja**

Nagrada Grada Zaprešića dodjeljuje se građanima Grada Zaprešića i drugim osobama koje rade na području Grada Zaprešića, a koje na bilo koji način pridonose njegovoj promidžbi i u širim državnim i inozemnim okvirima, djelatnim skupinama od dva do pet suradnika, trgovačkim društvima, ustanovama, vjerskim zajednicama, udrugama građana i drugim pravnim osobama, za zasluge u promicanju znanosti, gospodarstva, prosvjete, kulture, umjetnosti, sporta, zdravstva, socijalne skrbi i drugih područja društvenog života u Gradu Zaprešiću.

 **II.**

Ovim pozivnim natječajem definiraju se, način i rokovi za podnošenje prijedloga te uvjeti za dodjelu javnih priznanja Grada Zaprešića u 2025.godini ***u nadležnosti Gradonačelnika***, i to:

* **Povelja**

Priznanje dodjeljuje se prigodom obljetnica i drugih značajnih događaja u zemlji i gradu za uspjehe u poslovanju, zasluge za razvoj grada, unapređivanje kvalitete življenja u gradu te promicanje ugleda Grada Zaprešića u zemlji i svijetu.

* **Plaketa**

Priznanje dodjeljuje se građanima grada Zaprešića i drugim osobama koje rade na području grada Zaprešića, udrugama građana, poduzećima, ustanovama i drugim pravnim osobama prigodom njihovih obljetnica, Dana Grada Zaprešića i drugih obljetnica za trajniju općepriznatu djelatnost kojom su znatno pridonijeli razvoju grada Zaprešića

* **Medalja**

Priznanjedodjeljuje se građanima grada Zaprešića i drugim osobama, njihovim udrugama, poduzećima, ustanovama i drugim pravnim osobama za postignute uzorne uspjehe u radu.

* **Zahvalnica**

Priznanjedodjeljuje se osobama i drugim subjektima u znak priznanja za doprinos u odvijanju djelatnosti od interesa za Grad, donatorstvo, dobrotvorstvo, odnosno djelovanje u promidžbi i razvoju grada Zaprešića.

* **Diploma**

Priznanje dodjeljuje se osobama i drugim subjektima za uspjehe iz djelokruga rada.

**III.**

Inicijativu ili obrazloženi prijedlog za dodjelu javnih priznanja Grada Zaprešića iz točke I. i II. ovog pozivnog natječaja mogu podnijeti zainteresirani građani, udruge, tijela mjesne samouprave, radna tijela Gradskog vijeća i Gradonačelnika te druge pravne osobe.

**IV.**

Nagrada Grada Zaprešića i ostala javna priznanja dodjeljuju se povodom Dana Grada Zaprešića.

**V.**

Prijedlozi za dodjelu javnih priznanja iz točke I. i II. podnose se u pisanom obliku i moraju biti obrazloženi, a moraju sadržavati:

* podatke o podnositelju prijedloga
* životopis osobe, odnosno podatke o pravnoj osobi koja se predlaže za priznanje
* naziv javnog priznanja za koje se podnosi prijedlog
* obrazloženje prijedloga odnosno postignuća i doprinosa radi kojih se predlaže dodjela javnog priznanja.

Uz prijedlog predlagatelj je dužan priložiti odgovarajuću dokumentaciju kojom se potvrđuju navodi iz prijedloga.

Na traženje, podnositelj prijedloga dužan je dostaviti i dodatnu dokumentaciju.

**VI.**

Prijedlozi se mogu podnijeti na odgovarajućim obrascima za podnošenje prijedloga za dodjelu javnih priznanja Grada Zaprešića u 2025. godini koji su objavljeni na službenoj Internet stranici Grada Zaprešića;  [www.zapresic.hr](http://www.zapresic.hr).

**VII.**

Prijedlozi za javna priznanja iz točke I. i II. ovog pozivnog natječaja se dostavljaju na adresu: GRAD ZAPREŠIĆ, Zaprešić, Nova ulica 10, 10290 Zaprešić s naznakom: „Za dodjelu javnih priznanja Grada Zaprešića“ putem pošte ili osobno u pisarnicu gradske uprave (soba br.3/prizemno) ili putem maila: jkosec@zapresic.hr, **najkasnije do 19.rujna 2025.godine.**

Dodatne informacije možete dobiti u Službi Grada na tel. 3717 536 ili 3717 565.

KLASA: 061-01/25-01/01

URBROJ: 238-33-01-25-1

Zaprešić, 25.08.2025.

 PREDSJEDNIK ODBORA

 Željko Turk, v.r.